春雪
作者：舒岳祥
朝代：宋

paragraphs: 去年臘雪已四白，五白六白農夫愁。
麥苗凍熟鋤不得，菜心僵死何時抽。
常年梅花已爛漫，今者乾沒如拘囚。
枯枝尚黏紅豆綠，細蘂初作蒼蠅頭。
紛紛黄雀狡於鼠，窮閻有粟爭呼取。
老鳶自作攫肉謀，空屋狐貍夜相聚。
嗚呼狐貍有屋爾得居，室中居人今在無。
或言白骨如白雪，雪亦有仁遮白骨。